**Zdôvodnenie výberu postupu zadávania zákazky vo verejnom obstarávaní na predmet zákazky s názvom „Poskytovanie podporných služieb pre zabezpečenie prevádzky informačného systému JRUZ“**

**Predmet zákazky**

Poskytovanie podporných služieb prevádzky, podpory, úpravy a rozvoja informačného systému Jednotná referenčná údajová základňa rezortu zdravotníctva - JURZ (ďalej len APV).

**Stručný popis systému JRÚZ**

Projekt JRÚZ je jedným z hlavných pilierov národnej koncepcie eHealth v Slovenskej republike. Jeho cieľom je zabezpečiť jednotné, úplné a autorizované referenčné informácie v požadovanom čase, mieste a formáte pre subjekty z rezortu zdravotníctva, ktoré postupne preberajú informácie z tohto jednotného zdroja.

Systém JRÚZ v podmienkach Slovenskej republiky je unikátnym na mieru vyvinutým a vytvoreným nástrojom konsolidácie údajov rezortu zdravotníctva, ktorý ako jediný komplexne spracováva dátové zdroje z rôznych národných zdravotných registrov, ako sú napr. Národný register chorôb obehovej sústavy, Národný register zápalových reumatických chorôb a mnoho ďalších, do konsolidovanej údajovej základne, tak aby bola zabezpečená vysoká kvalita, vypovedajúca schopnosť a presnosť spracovávaných informácií, odstránená chybovosť vyplývajúca z nedostatočne zabezpečenej integrácie referenčných údajov rezortu, súvisiacich so zdravotnou starostlivosťou občanov, ktoré sú poskytované všetkým oprávneným subjektom prostredníctvom Národného zdravotníckeho informačného systému (NZIS). JRÚZ nie je koncovým systémom, ale sprostredkováva informácie konsolidované od niekoľkých zdrojov pre jednotlivé systémy NCZI.

Systém JRÚZ bol doteraz riešený a dodávaný v štyroch etapách, v priebehu ôsmich rokov. Po celý čas bol systém vyvíjaný, rozširovaný, zdokonaľovaný a spravovaný jediným dodávateľom, bez využitia iných subdodávateľov, konkrétne spoločnosťou NESS Slovensko, a.s., Galvaniho 15/C, 821 04 Bratislava, ktorá toto riešenie prispôsobila na mieru potrebám a procesom NCZI.

**Zdôvodnenie potreby obstarania predmetu zákazky**

Prevádzka, podpora, úprava, a prípadný ďalších rozvoj uvedeného aplikačného programovaného vybavenia (JRUZ) ako komplexného celku je jedinečným a dlhodobým projektom, ktorý nie je možné koncipovať ako jednoduchú zákazku realizovanú všeobecne používanými nástrojmi IKT pre riadenie a realizáciu samostatných projektov v zmysle koncepčnej tvorby, ale vyžaduje si vo všeobecnosti veľmi špecifický prístup pre každý používaný subsystém, resp. zásah do tohto aplikačného programovaného vybavenia obstarávateľa NCZI.

Z dôvodu neustáleho vývoja a zdokonaľovania nových operačných systémov a platforiem pre tvorbu aplikácii je nevyhnutné aplikačné programové vybavenie (JRÚZ) priebežne udržovať v stave, tak aby bolo kompatibilné s ostatnými systémami a sofwarom, ktoré pre svoju riadnu činnosť potrebuje. Pokiaľ by nebol v minulosti, ako aj v súčasnosti zabezpečované potrebné IT služby k predmetnému aplikačnému programovanému vybaveniu, malo by to za následok, že systém JRÚZ by po čase prestal fungovať. Pritom by nešlo o prejav skrytej vady, ale o bežnú vlastnosť softwaru a dôsledok závislosti tohto softwaru na ďalších prvkoch IT prostredia. V súčasnosti boli identifikované viaceré požiadavky týkajúce sa systému JRÚZ, ktoré je potrebné riešiť koncepčne tak, aby bol systém JRÚZ dlhodobo udržateľným a stabilným nástrojom pre konsolidované spracovávanie informácii v rezorte zdravotníctva.

**Postup zadávania zákazky**

Na základe odborného posúdenia bolo zistené, že objektívne existujú okolnosti taxatívne vymedzené v § 81 písm. b) bod 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“), t.j. **technické dôvody** spôsobujúce neexistenciu hospodárskej súťaže, majúce za následok, že žiadny iný hospodársky subjekt pôsobiaci na relevantnom trhu než pôvodný dodávateľ pre jedinečnú technológiu, technický prístup, technické know-how, nie je schopný poskytnúť službu, ktorá má byť predmetom zákazky, čiže na základe prítomnosti technickej špecifickosti je nevyhnutné uzavrieť zmluvu s určitým hospodárskym subjektom, v tomto prípade s pôvodným dodávateľom, **primeraná alternatíva alebo náhrada** neexistuje, t.j. alternatíva, ktorá by nespôsobovala neprimerané ťažkosti a náklady, a taktiež nie je objektívne možné zabezpečiť rovnaký výsledok iným produktom (službou), zároveň **chýbajúca hospodárska súťaž** nie je výsledkom umelého zúženia parametrov verejného obstarávania. Bolo teda identifikované, že ide o výnimočný prípad, kde je vhodné aplikovať výnimku pri zadávaní zákazky, t.j. postup priameho rokovacieho konania, nakoľko je splnená jedna z podmienok § 81 zákona o verejnom obstarávaní, konkrétne podmienka upravená v § 81 písm. b) bod 2 zákona o verejnom obstarávaní.

1. **Neexistenciu hospodárskej súťaže spôsobujú technické dôvody**

Zadávaniu zákazky postupom priameho rokovacieho konania prechádzalo znalecké posúdenie. Úlohou znalca bolo posúdenie, či služby, ktoré majú byť predmetom zákazky môže poskytnúť len určitý hospodársky subjekt pre existenciu technických dôvodov. Z odborného stanoviska vyplynulo, že pri uskutočňovaní akéhokoľvek zásahu do informačného systému takéhoto charakteru, na ktorý sú kladené najvyššie nároky na jeho akosť, zohrávajú najvýznamnejšiu úlohu osobitné zručnosti a skúsenosti, t. j. know-how hospodárskeho subjektu nadobudnuté počas jeho formovania Podľa znalca/odborného posúdenia spoločnosť NESS Slovensko, a.s., Galvaniho 15/C, 821 04 Bratislava, ktorá doteraz riešený systém JRÚZ dodávala v štyroch etapách, v priebehu ôsmich rokov pri vyvíjaní, vytvorení, implementovaní tohto produktu do IT prostredia obstarávateľa, ako aj jeho ďalším zdokonaľovaním nadobudla osobitné zručnosti a skúsenosti, t. j. know-how procesov, prostredia, dátových závislostí a technologickej infraštruktúry, ktoré je potrebné využiť pri plnení požadovaných služieb vzťahujúcich sa k projektu JRÚZ. Osobitné know-how, resp. zručnosti a skúsenosti spoločnosť NESS Slovensko, a.s., Galvaniho 15/C, 821 04 Bratislava získala najmä:

* pri budovaní modelu systému JRÚZ (Dodávateľ NESS Slovensko, a.s. dôkladne pozná nielen štruktúru metadát, ale aj obsah a význam každej položky metadát. Pre porozumenie správania systému JRÚZ nepostačuje len znalosť zdrojového kódu APV. Súčasný dodávateľ pozná detailne spôsob, ako sú metadáta v systéme JRÚZ interpretované a preto vie presne a dostatočne rýchlo zistiť, ako systém spracováva konkrétne vstupné údaje v závislosti od konkrétnych metadát daného zberu. Bez tohto know-how nie je možné porozumieť správaniu JRÚZ ani určiť, či príčina incidentu je v chybných dátach, chybných metadátach alebo v chybnom zdrojovom kóde JRÚZ.),
* pri vytváraní jedinečných syntaktických, sémantických ako aj logických väzieb zdravotníckych údajov, ktoré zabezpečujú potrebnú kvalitu dát s dôrazom na presnosť spracovávaných informácií
* pri identifikácii a lokalizácii incidentov počas zdokonaľovania systému JRÚZ,
* s metodikou riadenia prepojiteľnosti a konsolidácie informácií,
* pri vývoji algoritmu spracovania dát, ktorý je riadený neštandardne zložitým výpočtom,
* pri definovaní neštandardných algoritmov výpočtu z údajov dostupných v systéme,
* pri udržiavaní bezproblémového chodu existujúcej funkčnosti systému JRÚZ, ale aj postupným obohacovaním funkčností a znižovaním prácnosti pri spracovaní údajov a hlásení na strane NCZI,
* pri vytvorení riešenia poskytovania údajov online, t. j. v reálnom čase, ktoré je možné aj v reálnom čase vyhodnocovať,
* pri budovaní správy metadát, ktoré konfigurujú jednotlivé zbery a definujú vstupné a výstupné pohľady,
* v oblasti riadenia rizík projektu systému JRÚZ,
* pri dátovej migrácii,
* pri optimalizácii systému – spracovanie údajov z jednotlivých národných registrov. Pri implementácii tejto časti APV preto dodávateľ vykonával viaceré merania výkonnosti, identifikoval miesta, ktoré je nutné optimalizovať, a navrhoval spôsob ich optimalizácie. Bez vykonania týchto optimalizácií a potrebného know-how na ich realizáciu, by spracovanie extrémneho objemu údajov konsolidovaných informácii od niekoľkých zdrojov pre jednotlivé systémy NCZI, tiež by nebolo možné dosiahnuť nevyhnutné zmenšovanie času odozvy systému JRÚZ.
* pri lokalizácii a identifikovaní kategórií incidentov,
* zabezpečovaní dostupnosti systému JRÚZ,
* analýzou dopadov nových riešení.

Len hospodársky subjekt, ktorý nadobudol uvedené know-how bude schopný:

* navrhnúť zmeny systému JRÚZ, tak aby nemali vplyv na databázové schémy, integračné rozhrania, objemy prenášaných dát, triedenie a konsolidovanie dát, resp. nemali žiadny alebo len minimálny dopad na dostupnosť, spoľahlivosť, udržateľnosť, výkonnosť, kvalitu a bezpečnosť systému JRÚZ,
* identifikovať dopady vyriešeného incidentu,
* zabezpečiť, aby incident nemal negatívny vplyv na konzistenciu dát a výsledky ich spracovania v produkčnom prostredí,
* identifikovať a realizovať kroky eliminujúce prípadné dopady pri prototypových inštaláciách v IT prostredí verejného obstarávateľa,
* zabezpečiť zmeny v JRÚZ podľa nastavených procesov, ktoré sú prispôsobené k efektívnemu riadeniu procesov podľa potrieb obstarávateľa,
* minimalizovať riziká vzniku kritického defektu s dopadom na kritické funkcionality JRÚZ, ktoré by v prípade výskytu v produkčnom prostredí znemožnili prevádzku kritickej funkcionality JRÚZ,
* navrhnúť riešenie pre urgentné incidenty do 4 hodín od nahlásenia a technicky zabezpečiť definovanie cieľovej úrovne služby max. do 24 hodín,
* technicky zabezpečiť stanovenú dostupnosť systému 95 % pre rok, t.j. kumulatívna doba výpadku je maximálne 438 hodín za kalendárny rok,
* zabezpečiť, aby reakčné časy na akékoľvek aspekty JRUZ, boli realizované obratom a s plnou kompetenciou. (Akýkoľvek zásah do aplikačného vybavenia nesmie byť riešený formou pokusu a nesmie mať žiadnu mieru neistoty. Akékoľvek experimentovanie neprichádza do úvahy, zavedenie nesmie sprevádzať ani len čo i jediný incident s dopadom na zdravie pacienta.),
* nadviazať na rozpracované procesy integrácie, kompatibility a interoperability integrovaných systémov v cieľovej architektúre bez rizika vzniku technických problémov,
* zabezpečiť dlhodobo udržateľnosť riešenia systému JRÚZ prostredníctvom koncepčných zmien.

Za účelom udržania systému JRÚZ v prevádzkovom stave tak, aby ani prípadný výpadok neohrozil automatizovanie poskytovanie dát z národných registrov, informačných systémov pre subjekty z rezortu zdravotníctva je nevyhnutné využiť osobitné know-how dodávateľa NESS Slovensko, a.s., Galvaniho 15/C, 821 04 Bratislava, s ktorým v súčasnosti na relevantnom trhu disponuje len tento subjekt. JRÚZ je unikátne riešený systém, na území Slovenskej republiky v súčasnosti neexistuje rovnaké alebo podobné riešenie, prostredníctvom ktorého by mohli byť zabezpečené potreby NCZI. Jednotlivé krajiny Európskej únie používajú špecifické riešenia danej problematiky, vzájomne odlišné vzhľadom na úplne iné legislatívne, ekonomické a technické prostredie v danej krajine. Predmetné know-how nie je prenosné žiadnym spôsobom a je možné ním disponovať len v prípade, ak sa určitý hospodársky subjekt priamo podieľa na budovaní systému takéhoto charakteru.

Pri realizácii predmetu tejto zákazky existujú aj špecifické požiadavky na integráciu, kompatibilitu a interoperabilitu systému JRÚZ so systémami všetkých subjektov rezortu zdravotníctva, ktoré je potrebné technicky zabezpečiť tak, aby nebola ohrozená dostupnosť systému JRÚZ. Pri zabezpečovaní integrácie, kompatibility jednotlivých súčasti a interoperabilitu systému JRÚZ podľa požiadaviek naň kladených je potrebné vychádzať z poznania rôznych technických špecifík a okolností, technických obmedzení a technických rizík, ktoré súvisia s týmto IT riešením a zohľadniť ich pri akomkoľvek zásahu vykovanom do tohto unikátneho IT riešenia. Z informácií dostupných v obstarávateľovi vyplynulo, že len dodávateľ tohto systému je schopný pokračovať kontinuálne a technicky nadviazať na rozpracované prepojenia systému JRÚZ, t. j. navrhnúť schémy ďalších prepojení, resp. integrácií tak, aby nebola narušená kompatibilita existujúceho stavu tohto APV a kontinuita procesov, ktoré zabezpečuje.

Technické dôvody, pre ktoré neexistuje hospodárska súťaž vychádzajú z potreby využitia osobitného know-how pri zabezpečovaní technicky bezproblémovej prevádzky, optimalizácie, ako aj z osobitných požiadaviek na integráciu a kompatibilitu jednotlivých integrovaných čiastkových IT riešení v cieľovej architektúre integrovaného informačného systému, ktoré sa musia splniť, aby sa zabezpečila interoperabilita potrebná pre spoľahlivé fungovanie elektronických služieb, ktoré sa majú obstarať. Technické dôvody spočívajú aj v zložitosti a v jedinečnosti navrhnutých riešení implementovaných v predmetnom informačnom systéme, ktoré vznikali na základe špecifických technických prístupov.

1. **Primeraná alternatíva/náhrada: neexistuje**

Z pohľadu existencie možný primeraných alternatív/náhrad obstarávateľ skúmal možnosti súčasného relevantného trhu. Pri posudzovaní primeraných alternatívnych riešení boli zohľadňované technické, ekonomické, časové, právne a osobitné aspekty. Pri hľadaní alternatívnych/náhradných riešení kontrolovaný skúmal aj to, či potrebné služby, ktoré sa viažu k systému JRÚZ je schopný zabezpečiť prostredníctvom svojich zamestnancov, výmenou systému JRÚZ za nový IT systém.

**Vlastné kapacity NCZI**

Predmet zákazky nie je zabezpečiť vlastnými kapacitami obstarávateľa, nakoľko zamestnanci NCZI sa nepodieľali na dodávke riešenia JRÚZ, tento systém dodávateľ vyvinul, vytvoril, implementoval a následne zdokonaľoval svojimi zamestnancami bez využitia odborných kapacít NCZI. Zamestnanci NCZI v súčasnosti nemajú potrebné odborné zručnosti a skúsenosti na to, aby boli schopní pokračovať kontinuálne a technicky nadviazať na koncepčne rozpracované procesy tohto aplikačného programovaného vybavenia.

**Výmena systému JRÚZ**

**Výmena za krabicové riešenie**

Výmenu JRÚZ nemožno zabezpečiť nákupom, tzv. krabicového riešenia, z dôvodu, že na relevantnom trhu, t.j. na území SR, a tiež na trhu Európskej únie, neexistuje takýto na mieru vytvorený systém v podobe, tzv. krabicového softweru, nakoľko ide o špecifické riešenie podľa konkrétnych potrieb NCZI vyplývajúcich z legislatívnych požiadaviek, požiadaviek na konsolidáciu údajov a rôznych ďalších špecifických funkcionalít. Neexistencia krabicového riešenia tohto produktu je spôsobená, najmä tým, že pri takýchto produktoch je potrebné riešiť špecifické úlohy, ktoré sa v IT oblasti zabezpečujú vždy na mieru podľa požiadaviek objednávateľa.

**Výmena za rovnaký alebo obdobný systém vytvorený na mieru**

JRÚZ je špecifické a unikátne riešenie, ktoré bolo vytvorenie pre potreby rezortu zdravotníctva na území SR. Na území SR neexistuje rovnaké alebo obdobné riešenie, ktoré by sa dalo využiť pre potreby NCZI. Jednotlivé krajiny Európskej únie používajú špecifické riešenia danej problematiky, vzájomne odlišné vzhľadom na úplne iné legislatívne, ekonomické a technické prostredie v danej krajine. Tieto riešenia nie sú aplikovateľné v prostredí NCZI.

**Výmena za nový na mieru vytvorený IT systém**

K výmene informačného systému za nové na mieru vytvorené riešenie, by sa malo pristupovať len výnimočne, napr. v prípade, ak IT systém je zastaralý, je vhodnejšie vytvoriť nové riešenie na mieru a umožňujú to ekonomické, časové, právne ako aj osobitné aspekty.

Podľa vyjadrení znalca systém JRÚZ je priebežne udržovaný, v minulosti boli zabezpečený servis a údržba tak, aby systém bol v dobrej kondícii. JRÚZ nie je zastaralý, je zdokonaľovaný na nových operačných systémoch a platforiem pre tvorbu aplikácii.

V súčasnosti ekonomické, časové a právne aspekty nedovoľujú výmenu systému JRÚZ za nový informačný systém vytvorení na mieru. Vo všeobecnosti ide o tieto dôvody:

**Ekonomické aspekty** spočívajú v jednak v povinnosti NCZI zabezpečiť ochranu už vynaložených finančných prostriedkov cez trvalú udržateľnosť projektu ako aj v zabezpečení účelného, hospodárneho a efektívneho vynakladania ďalších finančných prostriedkov potrebných zabezpečovaní funkcionalít predmetného integrovaného informačného systému. Za finančné prostriedky, ktoré má NCZI k dispozícii viazané na daný projekt nie je možné obstarať vytvorenie nového IT riešenia na mieru do podoby súčasného riešenia systému JRÚZ spolu so službami, ktoré majú byť predmetom tejto zákazky.

**Časové a právne aspekty**

Časové hľadiská sú úzko previazané s právnymi a technickými aspektami systému JRÚZ. Proces vývoja, vytvorenia technickej špecifikácie, rozvoja tohto systému trval prakticky nepretržite od roku 2010, pričom proces jeho vývoja je úzko previazaný s právnym systémom SR. Podľa vyjadrení znalca vytvorenie systému JRÚZ odznova by trvalo približne rovnaký čas, aby by mal byť vytvorený do dnešnej podoby, t.j. cca 8 rokov. Podľa aktuálnych potrieb NCZI, ako aj subjektov rezortu zdravotníctva je neprípustné, aby z časového hľadiska a implementácií legislatívnych povinností sa pristúpilo k ich riešeniu výmenou tohto systému za nový informačný systém vytvorený na mieru.

JRÚZ je neoddeliteľnou častou eZdravie, poskytuje online služby, ktoré musia by dostupné 24/7. Aj drobné výpadky sú považované za výpadky, kedy dochádza k obmedzovaniu práce lekára. Táto okolnosť spôsobuje, že časové hľadisko dostupnosti funkcionalít JRÚZ nedovoľuje vymeniť tento systém v situácii, kedy existuje možnosť tento systém dotvoriť tak, aby boli plne v chode jeho súčasné funkcionality cez pôvodného dodávateľa.

Vzhľadom na to, že systém JRÚZ je výsledkom 8 ročného zdokonaľovania, svojím spôsobom je unikátnym IT a moderným riešením, v súčasnosti na trhu nie je dostupné iné alternatívne riešenie, je vhodnejšie ho ďalej rozvíjať, než pristúpiť k jeho výmene za nový informačný systém. Taktiež aktuálne potreby NCZI, t.j. zabezpečenie konsolidovaného triedenia dát v rezorte zdravotníctva, ako aj ekonomické, časové a právne aspekty nedovoľujú považovať túto alternatívu/náhradu za primeranú, a teda pristúpiť k výmene systému JRÚZ za nový informačný systém.

1. **Chýbajúca hospodárska súťaž nie je výsledkom umelého zúženia parametrov verejného obstarávania**

Medzi parametre verejného obstarávania, ktoré by mohli umelo zužovať hospodársku súťaž je možné zaradiť podmienky účasti, opis predmetu zákazky, kritériá na vyhodnotenie ponúk, poprípade iné osobitné podmienky/požiadavky verejného obstarávania. Podmienky účasti, kritériá na vyhodnotenie ponúk a ani iné osobitné podmienky/požiadavky verejného obstarávania pri zadávaní zákazky neboli požadované.

Opis predmetu zákazky je špecifikovaný jednoznačne, úplne a nestranne. Je špecifikovaný v dostatočnom rozsahu. Neobsahuje technické požiadavky/špecifikácie, ani odkaz na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby, ktoré by spôsobovali situáciu výlučnosti, t. j. existenciu chýbajúcej hospodárskej súťaže.

Nadobudnutiu APV, ku ktorému verejný obstarávateľ potrebuje zabezpečiť potrebné plnenie predmetu zákazky predchádzal proces verejného obstarávania, ktorý bol vykonaný v súlade so zákonom o verejnom obstarávaní, t.j neobsahoval žiadne diskriminačné podmienky. Týmto verejným obstarávaním verejný obstarávateľ v minulosti sám nezúžil, resp. neznemožnil do budúcna akúkoľvek hospodársku súťaž v oblasti informačno-komunikačných technológií. Realizácia tohto predmetu zákazky je závislá od dispozície osobitného know-how, ktoré vzniká prirodzene pri vytvorení systému tohto typu akým je projekt JRÚZ, pričom práve osobitné požiadavky objednávateľa majú za následok vzniku technickej špecifickosti riešenia.

Použitie priameho rokovacieho konania pri zadávaní tejto zákazky odôvodňuje situácia objektívnej výlučnosti, ktorú nevytvoril samotný verejný obstarávateľ svojím postupom v minulosti a ani v súčasnosti pri zadávaní parametrov tohto verejného obstarávania. Situáciu výlučnosti, resp. neexistencia hospodárskej súťaže nie je výsledkom umelého zúženia parametrov tohto verejného obstarávania a ani procesom verejného obstarávania, ktorý predchádzal vytvoreniu predmetného APV, ku ktorému je potrebné zabezpečiť služby požadované v predmete tejto zákazky. Situácia výlučnosti vznikla v dôsledku existencie vyššie špecifikovaných objektívnych technických dôvodov, pre ktoré neexistuje žiadne primerané alternatívne, resp. náhradné riešenie, ktorým by bolo možné zabezpečiť rovnaký, resp. podobný výsledok inou službou prostredníctvom iného hospodárskeho subjektu, tak aby nevznikli neprimerané ťažkosti a boli zabezpečené všetky požiadavky kladené na predmetné APV. Uvedené skutočnosti potvrdzujú, že pri zadávaní tejto zákazky nebolo možné použiť niektorý z otvorených postupov upravených v zákone o verejnom obstarávaní.